ซีมิโก้ผนึกพันธมิตรนอกปั้นกำไร
สินทรัพย์โต-ผุดกองแปลกใหม่แบงก์กรุงไทยช่วยขายกองทุน
21 ส.ค. 2554

สินทรัพย์โต-ผุดกองแปลกใหม่แบงก์กรุงไทยช่วยขายกองทุน
บลจ.ซีมิโก้ พร้อมรุกธุรกิจเต็มสูบ เพิ่มกองทุนที่ตลาดยังไม่มี หลังได้หุ้นส่วนต่างชาติหนุน เจาะลูกค้าสถาบันเพิ่ม กรุงไทยช่วยขาย
นายนกุล ไชยนิล รองกรรมการผู้จัดการและรักษาการกรรมการผู้จัดการ บริษัทหลักทรัพย์จัดการกองทุนรวม (บลจ.) ซีมิโก้ เปิดเผยว่า ได้ลาออกจาก บลจ.ซีไอเอ็มบี-พรินซิเพิล และเข้ามารับตำแหน่งรองกรรมการผู้จัดการที่ บลจ.ซีมิโก้ ตั้งแต่วันที่ 1 มิ.ย.ที่ผ่านมา หลังจาก บลจ.ซีมิโก้ ได้ปรับแผนการดำเนินธุรกิจใหม่และได้พาร์ตเนอร์ต่างชาติเข้ามาถือหุ้น จึงพร้อมที่จะรุกธุรกิจมากขึ้น
ทั้งนี้ บริษัทหลักทรัพย์ (บล.) ซีมิโก้ ซึ่งถือหุ้นทั้งหมดใน บลจ.ซีมิโก้ ได้ขายหุ้น 25% ให้แก่บริษัท เอฟโวลูชั่น แคปปิตอล (E) ทำให้มีเครือข่ายในต่างประเทศมาก
“พาร์ตเนอร์สัญชาติอังกฤษชำนาญด้านเวลธ์แมเนจเมนต์ ซึ่งจะช่วยให้บริษัทมีกองทุนรวมที่แตกต่างจาก บลจ.อื่น โดยจะดีไซต์กองทุนออกมาเพื่อให้นักลงทุนมีทางเลือกในการลงทุนเพิ่มขึ้นและวางตัวบริษัทเป็นซีเลคทีฟฟันด์” นายนกุล กล่าว
สำหรับกองทุนที่สนใจไปลงทุนเป็นกลุ่มสินค้าเกษตร เช่น ลงทุนในดัชนีแอปเปิล ถั่วเหลือง เป็นต้น นอกเหนือจากการออกกองทุนรวมไปลงทุนต่างประเทศ (FIF) กองทุนรวมคุ้มครองเงินต้นซึ่งมีกลุ่มตลาดที่ใหญ่ และกองทุนรวมอสังหาริมทรัพย์ที่ตลาดยังไม่มีในขณะนี้
นายนกุล กล่าวว่า 6 เดือนแรกของปีนี้ บลจ.ซีมิโก้ มีสินทรัพย์สุทธิ 3,200 ล้านบาท เพิ่มขึ้นจากสิ้นปีที่ผ่านมาอยู่ที่ 1,000 ล้านบาท โดยคาดว่าสิ้นปีนี้จะเพิ่มเป็น 7,000 ล้านบาท และคาดว่าจะพลิกผลดำเนินงานจากขาดทุนมามีกำไรได้หลังตั้งกองทุนอสังหาริมทรัพย์
สำหรับแผนการขายกองทุนจะมีต่อเนื่องในครึ่งปีหลัง โดยจะออกกองทุน FIF เดือนละ 1 กอง ซึ่งใน 2 สัปดาห์ข้างหน้าจะออกกองทุนทริกเกอร์ทองคำ ตั้งเป้าอัตราผลตอบแทน 15% ซึ่งเป็นกองทุนแรกที่ยังไม่มี บลจ.ใดออกมาขาย ป้องกันความเสี่ยงจากอัตราแลกเปลี่ยน
“จุดเด่นของกองทุนนี้เราเลือกลงทุนทองตลาดฮ่องกง เพราะไถ่ถอนหน่วยแล้วได้เงินคืนเร็วเพียง 2 วัน ขณะที่กองทุนทองคำของ บลจ.อื่นจะ 3-5 วัน ซึ่งเป็นทางเลือกให้นักลงทุนสถาบันที่ต้องการบริหารพอร์ตได้” นายนกุล กล่าว
ด้านกองทุนรวมอสังหาริมทรัพย์คาดว่าจะเสนอขายกองแรกได้ในช่วงปลายปี เป็นกองทุนรวมอสังหาริมทรัพย์ที่ลงทุนและมีกรรมสิทธิ์ในโรงแรมที่สมุย ขนาดกองทุน 2,000 ล้านบาท คาดว่าผลตอบแทนจะไม่ต่ำกว่า 7% และมีการันตีผลตอบแทน 5 ปีแรก และในไตรมาสแรกของปีหน้าจะออกกองทุนรวมอสังหาริมทรัพย์ที่ลงทุนและมีกรรมสิทธิ์ในโรงแรมที่พัทยา ขนาด 1,000 ล้านบาท
นอกจากนี้ บริษัทมีแผนเพิ่มสัดส่วนนักลงทุนสถาบันเป็น 50% และรายย่อยเป็น 50% จากปัจจุบันเป็นรายย่อยทั้งหมดและจะผนึกธนาคารกรุงไทย ซึ่งเป็นผู้ถือหุ้นของ บล.ซีมิโก้ ให้ช่วยขายกองทุนของบริษัท และอีกไม่นานจะเปิดตัวกรรมการผู้จัดการและแถลงข่าวอย่างเป็นทางการ